CELEX: 32022D0901
Language: sl
Date: 2022-06-08 00:00:00
Title: Izvedbeni sklep Komisije (EU) 2022/901 z dne 8. junija 2022 o spremembi Izvedbenega sklepa (EU) 2016/2269 v zvezi s centralnimi nasprotnimi strankami pod nadzorom Organa za centre za mednarodne finančne storitve (Besedilo velja za EGP)

9.6.2022   
               
               
                  SL
               
               
                  Uradni list Evropske unije
               
               
                  L 156/60
               
            
         IZVEDBENI SKLEP KOMISIJE (EU) 2022/901
         z dne 8. junija 2022
         o spremembi Izvedbenega sklepa (EU) 2016/2269 v zvezi s centralnimi nasprotnimi strankami pod nadzorom Organa za centre za mednarodne finančne storitve
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     Izvedbeni sklep Komisije (EU) 2016/2269 (2) določa, da se pravne in nadzorne ureditve Indije za centralne nasprotne stranke (v nadaljnjem besedilu: CNS), ki so pod nadzorom Indijskega odbora za vrednostne papirje in borzo (SEBI) oziroma indijske centralne banke, štejejo za enakovredne zahtevam iz Uredbe (EU) št. 648/2012.
                  
               
                     (2)
                  
                  
                     Organ za centre za mednarodne finančne storitve (IFSCA) je 1. oktobra 2020 od SEBI prevzel nadzor nad CNS s sedežem v mednarodnih centrih za finančne storitve v Indiji. Poleg tega so se 16. aprila 2021 v mednarodnih centrih za finančne storitve delno prenehali uporabljati zakon in predpisi iz člena 1(1) Izvedbenega sklepa (EU) 2016/2269. Od navedenega datuma se za CNS s sedežem v mednarodnem centru za finančne storitve uporabljajo predpisi o institucijah za infrastrukturo trga iz leta 2021 (3) (v nadaljnjem besedilu: predpisi MII), ki jih je IFSCA izdal na podlagi zakona o organih za centre za mednarodne finančne storitve iz leta 2019, tj. zakon št. 50 iz leta 2019 (4) (v nadaljnjem besedilu: zakon IFSCA). Vendar se še naprej uporablja zakon o pogodbah o vrednostnih papirjih (uredba) iz leta 1956 (5), tj. zakon št. 42 iz leta 1956.
                  
               
                     (3)
                  
                  
                     Ocena enakovrednosti pravnih in nadzornih ureditev Indije, ki se uporabljajo za CNS s sedežem v centrih za mednarodne finančne storitve z ureditvami v Uniji ne bi smela temeljiti le na teoretični primerjalni analizi pravno zavezujočih zahtev, ki se uporabljajo za CNS s sedežem v centrih za mednarodne finančne storitve, ampak tudi na oceni učinkov teh zahtev. Z navedeno oceno bi bilo treba preveriti primernost teh zahtev za zmanjšanje tveganj, ki so jim lahko izpostavljeni klirinški člani in mesta trgovanja s sedežem v Uniji, ob upoštevanju velikosti finančnih trgov, na katerih delujejo CNS s sedežem v centrih za mednarodne finančne storitve. Da se zagotovi primerno zmanjševanje tveganj, so za CNS, ki opravljajo svoje dejavnosti na večjih finančnih trgih, kjer je stopnja tveganja sama po sebi večja kot za CNS, ki opravljajo svoje dejavnosti na manjših finančnih trgih, na katerih je stopnja tveganja sama po sebi manjša, potrebne strožje zahteve za zmanjševanje tveganja.
                  
               
                     (4)
                  
                  
                     V členu 25(6), točke (a), (b) in (c), Uredbe (EU) št. 648/2012, so navedeni trije pogoji, ki morajo biti izpolnjeni, da se ugotovi, da so pravne in nadzorne ureditve v tretji državi v zvezi s CNS z dovoljenjem v tej tretji državi enakovredne tistim, določenim v navedeni uredbi.
                  
               
                     (5)
                  
                  
                     V skladu s členom 25(6), točka (a), Uredbe (EU) št. 648/2012 morajo CNS z dovoljenjem v tretji državi izpolnjevati pravno zavezujoče zahteve, ki so enakovredne zahtevam iz naslova IV navedene uredbe.
                  
               
                     (6)
                  
                  
                     Pravno zavezujoče zahteve, ki se uporabljajo za CNS z dovoljenjem v centru za mednarodne finančne storitve, so določene v predpisih MII. Navedeni predpisi v celoti izvajajo mednarodne standarde, določene v skladu z načeli za infrastrukture finančnih trgov, ki sta jih aprila 2012 izdala Odbor za plačila in tržno infrastrukturo (CPMI) in Mednarodno združenje nadzornikov trgov vrednostnih papirjev (IOSCO) (6).
                  
               
                     (7)
                  
                  
                     CNS s sedežem v centrih za mednarodne finančne storitve morajo imeti dovoljenje, ki ga izda IFSCA. CNS morajo za pridobitev dovoljenja za opravljanje klirinških storitev izpolnjevati nekatere zahteve, določene v predpisih MII, in imeti vzpostavljene postopke in pravila, ki zagotavljajo skladnost z vsemi ustreznimi standardi načel za infrastrukture finančnega trga. CNS morajo zlasti izpolnjevati pogoje iz določb 8(1) in 8(3) predpisov MII, ki bi morali tem CNS omogočiti varno in učinkovito poslovanje ter skrbno obvladovanje tveganj, povezanih z njihovimi poslovanjem in operacijami. Kot je določeno v določbah 14 do 39 predpisov MII, morajo CNS med drugim izpolnjevati zahteve v zvezi z neto vrednostjo, lastniškim deležem, poslovodenjem, upravljanjem in ravnanjem, obvladovanjem tveganja, vključno z vzpostavitvijo jamstvenega sklada za poravnave, neprekinjenim poslovanjem, dostopom klirinških članov in mest trgovanja do CNS ter vodenjem evidenc. Zlasti določba 24(1) predpisov MII od CNS zahteva, da sprejmejo načela upravljanja, določena v načelih za infrastrukture finančnih trgov. Za dokazovanje skladnosti s predpisi MII določbi 6 in 40 navedenih predpisov določata, da morajo CNS svoja notranja pravila in postopke predložiti IFSCA, preden jih začnejo izvajati.
                  
               
                     (8)
                  
                  
                     Finančni trg centra za mednarodne finančne storitve je bistveno manjši od trgov, na katerih delujejo CNS s sedežem v Uniji. Od leta 2020 se je na njem izvajalo zelo malo trgovanja z izvedenimi finančnimi instrumenti ali kliringa izvedenih finančnih instrumentov. Zato so klirinški člani in mesta trgovanja s sedežem v Uniji s sodelovanjem v CNS s sedežem v centrih za mednarodne finančne storitve izpostavljeni precej manjšim tveganjem kot s sodelovanjem v CNS z dovoljenjem v Uniji. Predpisi MII, ki se uporabljajo za CNS z dovoljenjem, ki ga je izdal IFSCA, dopolnjeni z njihovimi notranjimi pravili in postopki, ki zahtevajo skladnost z načeli za infrastrukture finančnih trgov, ustrezno zmanjšujejo navedeno nižjo stopnjo tveganja, ki so mu lahko izpostavljeni klirinški člani in mesta trgovanja s sedežem v Uniji, zato se zanje lahko šteje, da dosegajo učinke zmanjševanja tveganja, ki so enakovredni učinkom Uredbe (EU) št. 648/2012.
                  
               
                     (9)
                  
                  
                     Komisija meni, da pravne in nadzorne ureditve Indije zagotavljajo, da CNS z dovoljenjem, ki ga je izdal IFSCA, izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
                  
               
                     (10)
                  
                  
                     V skladu s členom 25(6), točka (b), Uredbe (EU) št. 648/2012 mora pravna in nadzorna ureditev v zvezi s CNS, ki jim je bilo izdano dovoljenje v tretji državi, zagotavljati tudi, da so te CNS predmet stalnega učinkovitega nadzora in izvrševanja.
                  
               
                     (11)
                  
                  
                     IFSCA priznava CNS v centrih za mednarodne finančne storitve in jih spremlja, da se zagotovi stalna skladnost s predpisi MII ter z notranjimi pravili in postopki CNS. IFSCA redno izvaja vsakodnevni nadzor v skladu z oddelki 12, 13 in 28 zakona o IFSCA ter določbami 65 do 70 predpisov MII. IFSCA ima pooblastila, da zahteva informacije, izvaja inšpekcijske preglede, izdaja smernice, navodila in okrožnice ter nalaga globe in kazni. V skladu z določbo 8(3)(k) predpisov MII ima IFSCA tudi pooblastila za določitev dodatnih pogojev za priznanje CNS. IFSCA je v skladu z oddelkom 12 zakona o IFSCA pooblaščen, da CNS nalaga globe in kazni. Nazadnje, v skladu z določbo 13 predpisov MII ima IFSCA pooblastila za preklic priznanja CNS.
                  
               
                     (12)
                  
                  
                     Komisija meni, da pravne in nadzorne ureditve v zvezi s CNS z dovoljenjem, ki ga je izdal IFSCA, omogočajo učinkovit stalen nadzor in izvrševanje.
                  
               
                     (13)
                  
                  
                     V skladu s členom 25(6), točka (c), Uredbe (EU) št. 648/2012 mora pravni okvir tretje države zagotoviti učinkovit enakovreden sistem za priznavanje CNS, ki so dobile dovoljenje v skladu s pravno ureditvijo tretje države (v nadaljnjem besedilu: CNS iz tretje države).
                  
               
                     (14)
                  
                  
                     CNS izven centrov za mednarodne finančne storitve, ki želijo opraviti kliring finančnih instrumentov v centru za mednarodne finančne storitve, lahko zaprosijo IFSCA za priznanje. Določbi 8(1) in 8(3) predpisov MII določata merila za priznanje. Določba 71 predpisov MII omogoča IFSCA, da omili zahtevo po priznanju v interesu razvoja in ureditve finančnih storitev v centrih za mednarodne finančne storitve glede na nadzorni standard, ki ga zahteva matična jurisdikcija. Ista določba IFSCA omogoča, da prizna CNS, ki nimajo sedeža v centrih za mednarodne finančne storitve.
                  
               
                     (15)
                  
                  
                     Komisija meni, da pravni okvir centrov za mednarodne finančne storitve zagotavlja učinkovit enakovreden sistem za priznavanje CNS iz tretje države.
                  
               
                     (16)
                  
                  
                     Komisija zato meni, da pravne in nadzorne ureditve Indije, ki se uporabljajo za CNS, izpolnjujejo pogoje iz člena 25(6) Uredbe (EU) št. 648/2012. Zato bi bilo treba te pravne in nadzorne ureditve šteti za enakovredne zahtevam iz Uredbe (EU) št. 648/2012.
                  
               
                     (17)
                  
                  
                     Ta sklep temelji na pravno zavezujočih zahtevah, ki se uporabljajo za CNS v centrih za mednarodne finančne storitve ob njegovem sprejetju. Komisija bi morala v sodelovanju z Evropskim organom za vrednostne papirje in trge še naprej redno spremljati razvoj pravnega in nadzornega okvira, ki se uporablja za CNS v centrih za mednarodne finančne storitve, ter izpolnjevanje pogojev, na podlagi katerih je bil sprejet ta sklep, vključno s tem, ali IFSCA uporablja svoja pooblastila v skladu z določbo 71 predpisov MII za omilitev zahtev iz teh predpisov.
                  
               
                     (18)
                  
                  
                     Pravne in nadzorne ureditve, ki se uporabljajo za CNS z dovoljenjem v centrih za mednarodne finančne storitve, vključno z morebitnimi omilitvami zahtev iz predpisov MII s strani IFSCA, bi bilo treba redno pregledovati. Taki redni pregledi ne bi smeli posegati v pristojnost Komisije, da kadar koli opravi poseben pregled, če bi morala zaradi relevantnega razvoja ponovno oceniti enakovrednost, potrjeno s tem sklepom. Na podlagi ugotovitev rednega ali posebnega pregleda se lahko Komisija kadar koli odloči spremeniti ali razveljaviti ta sklep, zlasti kadar spremembe vplivajo na pogoje, na podlagi katerih je bil sprejet.
                  
               
                     (19)
                  
                  
                     Izvedbeni sklep (EU) 2016/2269 bi bilo zato treba ustrezno spremeniti.
                  
               
                     (20)
                  
                  
                     Za zagotovitev, da Evropski organ za vrednostne papirje in trge nemudoma kategorizira in prizna CNS s sedežem v centrih za mednarodne finančne storitve, bi moral ta sklep začeti veljati čim prej.
                  
               
                     (21)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            V členu 1 Izvedbenega sklepa (EU) 2016/2269 se doda naslednji odstavek:
            
               
                  „3.   Za namene odstavka 6 člena 25 Uredbe (EU) št. 648/2012 se pravne in nadzorne ureditve Indije, ki jih sestavljajo zakon o pogodbah o vrednostnih papirjih iz leta 1956, zakon o organu za centre za mednarodne finančne storitve iz leta 2019 in predpisi o institucijah za infrastrukturo trga iz leta 2021 ter ki se uporabljajo za CNS s sedežem v centrih za mednarodne finančne storitve, štejejo za enakovredne zahtevam iz Uredbe (EU) št. 648/2012.“
               
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 8. junija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Izvedbeni sklep Komisije (EU) 2016/2269 z dne 15. decembra 2016 o enakovrednosti regulativnega okvira Indije za centralne nasprotne stranke v skladu z Uredbo (EU) št. 648/2012 Evropskega parlamenta in Sveta (UL L 342, 16.12.2016, str. 38).
         
            (3)  Uradni list Indije, št. 179], 16.4.2021, str. 1, 2310 GI/2021.
         
            (4)  Uradni list Indije, št. 74], 20.12.2019, str. 1.
         
            (5)  Uradni list Indije, posebna izdaja, 1957, del II, oddelek 3, str. 549.
         
            (6)  Odbor za plačilne in poravnalne sisteme / Tehnični odbor Mednarodnega združenja nadzornikov trga vrednostnih papirjev, Načela za infrastrukture finančnih trgov, april 2012, dokumenti CPMI št. 101, Načela za infrastrukture finančnih trgov (bis.org).